פסטיבלים - פסטיבל הסופרים ירושלים 2019
פסטיבל הסופרים ירושלים 2019
משכנות שאננים ירושלים / 12 - 16 במאי 2019
פסטיבל הסופרים הבינלאומי השביעי יתקיים בין התאריכים 12-16 במאי 2019 במשכנות שאננים בירושלים. הפסטיבל יארח השנה סופרים מובילים משדה הספרות הבינלאומי, המייצגים קולות עכשוויים ייחודיים בולטים בעולם, שלרבים מהם זהו ביקורם הראשון בארץ.
במשך חמשת ערבי הפסטיבל, יתקיימו במשכנות שאננים, אירועי תרבות מקוריים וחד-פעמיים שנוצרו במיוחד עבור הפסטיבל, ביניהם מפגשים ספרותיים, סדנאות, סיורים, סרטים, ומופעי מוזיקה ושירה לקהל הרחב.
הפסטיבל יתקיים לראשונה השנה יחד עם "פורום הספר הבינלאומי", שיארח נציגים של המו"לות הבינלאומית מכ-25 מדינות בכנס בימק"א שיכלול מפגשים ופאנלים מקצועיים בתחומי הספרות.
הפתיחה המשותפת תיערך בימק"א, בטקס פרס ירושלים 2019, שיעניק השנה ראש העיר ירושלים משה ליאון לסופרת האמריקאית ג'ויס קרול אוטס, ובמחווה לזכרו של עמוס עוז, שתכלול שיחה בין נשיא המדינה ראובן (רובי) ריבלין ופרופ' פניה עוז-זלצברגר, בתו של עמוס עוז.
הסופרים האורחים בפסטיבל הסופרים הבינלאומי 2019:
אנדרה אסימן (ארה"ב) - סופר אמריקאי-יהודי, נולד במצריים וגדל באיטליה ובצרפת. ספרו "קרא לי בשמך" עובד לסרט מצליח שהיה מועמד לארבעה פרסי אוסקר. בימים אלו כותב את ספר ההמשך, שיעובד אף הוא לסרט בעתיד. "קרא לי בשמך", ייצא לאור בארץ במאי 2019 בכנרת זמורה ביתן.
אריק ויאר (צרפת) - סופר, תסריטאי ובמאי קולנוע, זוכה פרס הגונקור היוקרתי לשנת 2017. ספרו המרתק, "סדר היום", הוא יצירה ייחודית הנעה בין היסטוריה לספרות והמתארת את הרגעים הקטנים המובילים לאסונות גדולים – את "אחורי הקלעים" של מלחמת העולם השנייה, המסיבות, פגישות העסקים ותככי התקשורת הפופוליסטית, שהובילו לקטסטרופה הגדולה ביותר של המאה ה-20. "סדר היום" יצא לאור בעברית בהוצאת הקיבוץ מאוחד.
איובאמי אדבאיו (ניגריה)- סופרת צעירה, מהבולטות כיום בניגריה, ספרה "תישארי איתי" שראה אור לאחרונה בעברית בהוצאת "אחוזת בית", זכה לשבחים רבים ברחבי העולם ותורגם לכ-20 שפות.
אנדרס נאומן (ארגנטינה/ספרד) – סופר, משורר ומתרגם ארגנטינאי המתגורר בספרד. כתב מעל שלושים ספרים, שתורגמו ליותר מ-24 שפות, וזכה בפרסים רבים. נבחר על ידי המגזין "גרנטה" לאחד הסופרים הלטינו-אמריקאים הצעירים הטובים ביותר בדורו. נאומן היה בן טיפוחיו של הסופר רוברטו בולניו, שטען כי "הספרות של המאה העשרים שייכת לנאומן ולעוד כמה מבני דורו "."תשע נשמות" הוציאו בארץ את ספרו "לדבר לעצמנו" וספרו "ארגנטינה", ייצא לאור באפריל 2019.
אחמד דני רמדאן (סוריה/קנדה)– סופר, עיתונאי ופעיל חברתי. נעצר וישב בכלא בסוריה בשל זהותו המינית. הצליח לברוח לקנדה כפליט ב-2014. זכה בפרסים רבים על פעילותו למען מהגרים וזכויות להט"ב. ספרו, "נדנדת חבלי הכביסה", יצא לאור בהוצאת סנדיק/תמיר.
ג'ויס קרול אוטס (ארה"ב)-זוכת פרס ירושלים לשנת 2019. אחת הסופרות החשובות בארה"ב. כתבה מעל ארבעים רומנים, סיפורים קצרים ומחזות.
לאנה לוקס (אוקראינה/גרמניה) - סופרת ושחקנית אוקראינית צעירה שחיה בגרמניה. ספר הביכורים עטור השבחים שלה, "קוקולקה", העוסק בילדות זונות באוקראינה, יצא לאור בעברית בהוצאת הקיבוץ המאוחד.
לורן גרוף (ארה"ב) - סופרת אמריקאית עטורת פרסים, שכל ספריה רבי-מכר. ספרה "אלות גורל וזעם" נבחר על ידי ברק אובמה לספר הטוב ביותר שקרא ב 2015. ב-2017 הוכתרה על ידי "גרנטה" כאחת הסופרות הטובות ביותר בדורה. ספרה האחרון, "פלורידה", יצא בארה"ב ב-2018. בעברית יצא לאור ספרה "אלות גורל וזעם" בהוצאת כנרת זמורה ביתן.
Sj?n – שון (איסלנד) - סופר, משורר ומחזאי, אחד היוצרים החשובים באיסלנד כיום. יצירותיו תורגמו ליותר מ-30 שפות. זכה ב-Golden Globe והיה מועמד לאוסקר על כתיבת שיר הנושא בסרט "רוקדת בחשיכה", בכיכובה של ביורק ובבימויו של לארס פון טרייר. עבד במשך שנים עם ביורק ולהקתה Sugar Cubes. ספרו הראשון "צלו של בלדור" ייצא בהוצאת לוקוס באפריל 2019.
שרלין טאו (סינגפור/בריטניה) - סופרת סינגפורית צעירה המתגוררת בבריטניה. איאן מקיואן כתב שבחים רבים על ספר הביכורים שלה, "פונטי", שזכה לביקורות נלהבות. "פונטי" ייצא לאור בעברית באפריל 2019 בהוצאת כתר.
בין אורחי פורום הספר הבינלאומי 2019 :
מרכוס דולה -מנכ"ל Penguin Random House העולמית - בית ההוצאה לאור הגדול בעולם בשפה האנגלית. מריה קמפבל- מייסדת ונשיאת Maria B. Campbell Associate - סוכנות סקאוטים שבין היתר נטפליקס נמנים על לקוחותיה. יורגן בוס - מנכ"ל יריד הספרים הבינלאומי בפרנקפורט. ג'יין פרידמן - מייסדת ומנכ"ליתThe Literary Studio לשיווק ספרים, ג'יימס דונט מנכ"ל Waterstones - רשת חנויות הספרים הבריטית, המפעילה 280 חנויות ברחבי הממלכה. סטיבן רובין יו"ר ההוצאה לאור הניו-יורקית הוותיקה Henry Holt ותומס ראת'נאו - מנכ"ל Penguin Random House גרמניה.
בין האירועים המיוחדים בפסטיבל:
הסופרים האורחים ישתתפו באירועי הפסטיבל לצד יוצרים ואנשי רוח ישראלים ובהם הסופרים דויד גרוסמן, צרויה שלו, מאיר שלו, מיכל גוברין, יעל נאמן, אלי עמיר, ג'וליה פרמנטו, אורין מוריס, נגה אלבלך, ניר ברעם, אופיר טושה גפלה, אריק גלסנר, איילת גונדר-גושן ועוד. הם יקיימו מפגשים שיעסקו בסיפורים מכל רחבי העולם על הגירה ונדודים, על אהבה, חמלה ויופי. על זוגיות ופרידות, על ספרות בעידן ה-# Metoo ועוד.
ערב ספרותי-קולינרי של סיפורים ירושלמיים וטעימות מאפים משובחים עם דוד קישקה, אריאל הירשפלד והשף תומר בלס מ"הלחם של תומר", שישוחחו על טחנת הקמח המיתולוגית של משכנות שאננים.
מופע מוזיקלי-ספרותי תחת כיפת השמיים, של המוזיקאי ברי סחרוף והסופר אודי שרבני.
האקסים, הסופר והקולנוען יאיר אגמון והמאיירת נועה קלנר יזמינו את מבקרי הפסטיבל לטחנת הרוח ויקיימו שיחות אישיות ואינטימיות על אקסים ואקסיות מיתולוגיים. את הסיפורים המרגשים ביותר הם יהפכו לספר מאויר, כחלק מתכנית הרזידנסי של משכנות שאננים. הפסטיבל גם יינעל באירוע סאטירי שיעסוק באקסים מיתולוגיים בהשתתפות סופרי הפסטיבל ואנסמבל ציפורלה.